
Når ufomyter har ofre 

Af Henning Dethlefsen 

Historier om møder mellem ufoer og fly er bestemt ikke sjældne. I langt de fleste tilfælde er der 
blot tale om observationer, men i enkelte tilfælde ender historien ikke godt for piloten. Den 8. 
september 1970 forsvandt den amerikanske jagerpilot William Schaffner sporløst over Nordsøen, 
efter han angiveligt forsøgte at afskære en ufo. Ufologernes spekulationer blev næret af 30 års 
hemmeligholdelse fra myndighedernes side og resulterede i en omfattende mytedannelse. I 
1990'erne spredtes rygterne på nettet og blev også læst af de chokerede efterladte. I 2002 fik 
Schaffners familie adgang til myndighedernes informationer om sagen og dermed til sandheden 
om, hvad der i virkeligheden var sket. For nyligt fortalte pilotens 
tragiske sag i en artikel i tidsskriftet FlyPast. 

Det var en stormfuld septembernat i 1970. Kaptajn William Schaffner var på togt 
over Nordsøen ud for Englands østkyst. Schaffner var 28 år gammel og kom fra 
Ohio, hvor han havde kone og tre sønner. Han havde fløjet missioner i Vietnam, 
men var nu på udveksling i det britiske flyvevåben og udstationeret i Binbrook i 
Lincolnshire, hvor han fløj en jager af typen English Electric Lightning. 

En English Electric Lightning var skræddersyet til i rekordfart at klatre op i store 
højder for at bekæmpe angribende sovjetiske bombere bevæbnet med atomvåben. 

Schaffner var netop blevet sendt i luften for at afskære et ukendt signal, som var 
blevet opfanget af den britiske jordradar. Men pludselig var signalet fra Schaffners 
eget fly forsvundet fra radaren. 

En måned senere bjærgede man Schaffners Lightning fra Nordsøens bund. Flyet 
var ikke blot overraskende intakt, men cockpittet var også lukket, og 
katapultsædet ikke udløst. Kaptajn William Schaffner var ikke at finde nogen 
steder. RAF undersøgte sagen grundigt, og der blev også udfærdiget en rapport i 
1972. Men af sikkerhedshensyn - det var jo under Den Kolde Krig - blev rapporten i 
sin helhed hemmeligholdt. Sagen blev fremstillet som et uheld, og familien fik at 
vide, at Schaffner var omkommet under udførelsen af sine pligter. Det slog man sig 
så til ro med. 


yngste søn Michael om den 



English Electric Lightning har en 
meget speciel fremtoning. De 
ekstremt kraftige motorer er 
placeret oven på hinanden med 
indsugningen i næsen og ikke 
som mere almindeligt ved siden 
af hinanden og med indsugninger 
i vingeroden. Hertil kommer 
ekstremt tilbagestrøgne vinger. 


Den mystiske whistleblower 


I 1992 tog rygterne om en ufobortførelse imidlertid for alvor fart, da der blev udgivet to sensationelle artikler i 
Th eGrimsby Evening News skrevet af journalisten Pat Otter. Grimsby havde været den havneby, hvor skibet med 
Schaffners bjærgede Lightning lagde til 22 år tidligere. Redaktionen var blevet kontaktet af en mystisk person, som 
hævdede at have været med på holdet, som undersøgte flyet, og nu ønskede at afsløre over for offentligheden, hvad 
der i virkeligheden var sket. 


UFO CHASE PILOT MISSING 



oprettet konstant patruljering, 
af natten. 


Otter hævdede senere, at han ikke troede på denne „whistleblower", som ønskede at 
forblive anonym, men at historien var for god til ikke at komme på tryk. Otters kilde 
fortalte nu, at antallet af ufomeldinger over Nordsøen var steget dramatisk i efteråret 
1970. Den 8. september kl. 20.15 opfangede radaren på Shetlandsøerne endnu engang 
et uidentificeret signal, hvorefter der blev iværksat en specialoperation. Lightning- 
jagere gik på vingerne, men inden de kunne nærme sig objektet, drejede det af og 
forsvandt med en fantastisk hastighed. Nu greb en højere NATO-instans ind. Der blev 
men alligevel lykkedes det ikke at fange en eneste af de ufoer, som dukkede op i løbet 


Udsendte et kraftigt blåt lys 

Otters hemmelige kilde havde også mere konkrete informationer i form af en afskrift af Schaffners sidste ordveksling 
med jordradaren, som befandt sig på flyvevåbnets base ved Patrington. Ifølge denne afskrift havde Schaffner meldt 
tilbage, at han havde observeret og nu forfulgte et kegleformet objekt, som udsendte et meget kraftigt blåt lys. 
Objektet var desuden under ledsagelse af en rugbyformet, glasagtig genstand. Herefter havde Schaffner blot kunnet nå 
at sige: 

„Vent lidt, den vender rundt ...og kommer lige imod mig ... jeg foretager en undvigemanøvre ... " 

Dette var det sidste, man hørte til Schaffner. Herefter smeltede hans radarsignal sammen med ufoens og tabte højde 
for til sidst helt at forsvinde. 

En måned senere blev flyet så fundet på havets bund ca. 20 km ud for East Yorkshires kyst. Med denne afskrift havde 
man således tilsyneladende et konkret bevis for, at Schaffners forsvinden skyldtes et dramatisk møde med et 
uidentificeret flyvende objekt, og at myndighederne var involveret i en mørklægning af sagen. Især detaljen med det 
lukkede cockpit bekræftede, at der måtte være foregået noget mystisk, og at Schaffner sandsynligvis var blevet 
bortført. 



Tony Dodd og den store sammensværgelse 

I 1999 fik skruen så endnu en omgang. Tony Dodd, en tidligere politibetjent, som nu beskæftigede sig med ufoer, 
udgav bogen Alien Investigator. Her blev der føjet yderligere detaljer til historien om Schaffners forsvinden. Dodd 
hævdede i bogen, at flere andre radaranlæg havde opfanget Schaffners ufo, og at endog NORAD (North American 
Aerospace Defense Command), det amerikanske forsvars gigantiske atomvåbensikrede bunkeranlæg i Cheyenne 
Mountain i Colorado, blev sat i fuldt alarmberedskab. 

Dodd hævder i sin bog, at præsident Nixon „næsten sikkert" var involveret, og at man 
fra amerikansk side forlangte, at det lige netop var amerikaneren Schaffner, som 
skulle sidde ved roret i den Lightning, som skulle afskære objektet. Desværre brugte 
også Dodd fortrinsvis anonyme kilder, hvilket selvsagt besværliggjorde 
efterforskningen en hel del. 

Ufoefterforskeren Tony Dodd var i sig selv en interessant person, som på mange 
måder minder om Fox Mulder fra tv-serien X-Files. I 1978, medens han var på patrulje 
i sin politibil sammen med en kollega, så han en flyvende tallerken. Herefter begyndte 
han at skrive om fænomenet og havde flere ufooplevelser. Hovedsageligt i øde egne i 
England. Han fortalte også om, hvordan han mange gange var blevet truet af 
myndighederne, fordi han sad inde med farlige oplysninger. 

Kort tid før sin død udtalte Dodd sig om aliens, som med skumle hensigter infiltrerede menneskeheden, og som blev 
jagtet af myndighederne. Væsnerne var ekstremt menneskelignende og kunne kun kendes på deres misformede 
hænder. Enhver, som kom for tæt på denne sandhed, risikerede at blive ryddet af vejen. Flere påpegede senere, at 
hele historien (inklusive detaljen med de misdannede hænder) i mistænkelig grad mindede om plottet i den gamle 
amerikanske tv-serie The Invaders fra 1967-68, og alle Dodds kilder til disse informationer var sædvanen tro, og som i 
tilfældet med Schaffners forsvinden, anonyme. Tony Todd døde i 2009 af en hjernesvulst, som han hævdede 
myndighederne havde givet ham. 



En ganske anden historie 

I 2000 stødte William Schaffners sønner på alle disse påstande om deres fars død på internettet og blev selvfølgelig 
chokerede. Familien havde aldrig haft grund til at tro andet, end at deres fars død skyldtes en tragisk ulykke. Men den 
oprindelige rapport fra 1972 var stadig hemmeligstemplet. Heldigvis lykkedes det gennem et samarbejde med BBC i 
2002, som var i gang med at forberede et afsnit i serien Inside Out North, at få det britiske forsvarsministerium til at 
frigive rapporten. Og her åbenbarede der sig for den lettede familie en ganske anden historie, end den medierne og 
ufologerne havde spundet siden 1992. 

Rapporten indeholdt ikke kun fotografier af Schaffners Lightning med det lukkede cockpit, men også en afskrift af den 
ulykkelige pilots sidste samtale med jordradaren. Og her blev det bekræftet, at „afskriften", som den hemmelige kilde 
havde leveret til Otters to artikler i 1992, var et gennemført svindelnummer. 

Den ægte afskrift viste, at Schaffner blot havde observeret „et sæt lys". Altså slet ikke noget med et kegleformet 
objekt, som udsendte et skarpt, blåt lys eller en glasagtig rugbyfodbold. Det ene lys tilhørte Schaffners wingman, 
endnu en Lightning, medens det andet lys, altså selve objektet, tilhørte en Schackleton. Denne ældre 4-motorers 
propeldrevne flyvemaskine fløj ekstremt lavt og langsomt, og Schaffner havde tydeligvis svært ved at manøvrere sin 
egen højhastighedsjager i forhold til Schackleton-maskinen. 

Afskriften ender med jordradaren, som forgæves forsøger at få kontakt med Schaffner. Rapporten konkluderer, at 
Schaffner i dette øjeblik har ramt havoverfladen. Dette bekræftes af piloten i den anden Lightning samt besætningen på 
Schackleton-maskinen, som kort forinden havde observeret Sch affne r faretruendejtæt på de stormfulde bølger. 



Schackleton-bombefly. 


Ikke en ægte mission, men en øvelse 

Rapporten afslører desuden, at der slet ikke var tale om en „ægte" mission, men 
derimod om en øvelse, en såkaldt TACEVAL - TACtical EVALuation exercise. Øvelsen 
gik ud på at teste piloternes evner i at afskære og reagere korrekt på indtrængende 
fly, det være sig fjendtlige eller venligtsindede. I dette tilfælde var en Schackleton 
blevet sendt op om dagen, og i løbet af natten blev piloterne så sendt afsted en efter 
en eller i par for at afskære og herefter skygge den. Det gav god mening, idet de 
fleste sovjetiske maskiner, som opererede over Nordsøen, var russiske 4-motorede 
maskiner af typen Bear med lignende evner som Schackletonen. 

Under Den Kolde Krig sendte Sovjetunionen nærmest rutinemæssigt disse fly via 
internationalt luftrum langs Norges kyst mod syd og udover Nordsøen. For at 
TACEVAL-øvelserne skulle være så realistiske som muligt, blev piloterne holdt i det 
uvisse med hensyn til detaljerne. Og målet for deres øvelse, altså Schackleton- 



Sovjetisk Bear-bombefly (Tu- 
95) ledsaget af en Lightning. 


maskinen, kan saledes teknisk set betegnes som en ufo - altsa et uidentificeret flyvende objekt. 







Når myndighederne holdt rapporten hemmelig i 30 år, skyldtes det først og fremmest ønsket om ikke at afsløre 
flyvevåbnets procedurer og taktik over for den store modstander i øst, Sovjetunionen. 


En grundig rapport rydder op i mystikken 

I løbet af natten den 8. september 1970 blev medlemmerne af Schaffners eskadrille sendt afsted en efter en. Men da 
det blev Schaffners tur til at lette, blev hans ordrer ændret, og hans fly kaldt tilbage. Reglerne krævede faktisk, at 
Lightningen nu skulle igennem et tjek, inden den kunne få lov til at lette igen. Men imod alle regler, sandsynligvis for at 
kunne være i luften så hurtigt som muligt, aflyste Schaffner dette tjek. Da han senere var lettet, fandt man papirerne, 
som han skulle underskrive efter tjekket, liggende på landingsbanen. Uden underskrift! 

Schaffner var uden tvivl en erfaren pilot. Han havde fløjet mange missioner i Vietnam, dog ikke i Lightning, og ikke i 
den slags missioner, han nu blev udsat for. At skygge en maskine kan under visse omstændigheder være langt sværere 
end blot at afskære den. Især hvis forskellen i hastighed er stor, og det hele foregår i lav højde over et stormomsust 
hav midt om natten. Dette var ikke noget, som Schaffner var trænet i. Hertil kom, at Schaffner netop havde været på 
en anden træningsmission og derfor sandsynligvis ikke var helt på toppen. Der kan således ifølge rapporten opregnes 
en række grunde til, at Schaffner styrtede i Nordsøen den skæbnesvangre nat i 1970. 

At katapultsædet ikke var udløst, skyldtes en konkret defekt, som blev opdaget, da man undersøgte Lightningen efter 
bjærgningen. Sandsynligvis ramte Lightningen havoverfladen fra lav højde og i relativt lav hastighed, hvilket forklarer 
de ret ringe skader på flyet. Eksperter på området bekræfter, at Lightningen var et særdeles robust fly. 

Da katapultsædet ikke virkede, nåede Schaffner, inden flyet sank, at åbne cockpittet og springe i vandet. Her omkom 
han pga. kulden, eller fordi han druknede, og hans lig blev ført med strømmen. Utallige sømænd og piloter er 
forsvundet på denne måde. 

Schaffners Lightning lagde sig på havbunden, og efterhånden som det hydrauliske tryk forsvandt, lukkede cockpittet sig 
af sig selv. 

Rapporten om Schaffners ulykkelige endeligt er særdeles grundig og på over tusind sider med vidneudsagn, kort, 
fotografier af fly, cockpit, det fejlbehæftede katapultsæde osv. Hvis der skulle være tale om en konspiration fra 
myndighedernes side, er der rigtig mange mennesker, som lyver. Den omfangsrige rapport er i dag offentlig tilgængelig 
og kan findes i The National Archives i Kew. 


En lærerig ufohistorie 

Det kunne nu være fristende at afvise den tragiske historie om Schaffner som endnu en falsk ufohistorie og så blot 
bevæge sig videre til den næste. Men det ville helt sikkert være at skylle barnet ud med badevandet. Denne historie er 
nemlig særdeles lærerig. 

Først og fremmest belyser den risikoen ved brugen af anonyme kilder. Kilder, hvis oprindelse ikke kan spores tilbage til 
deres oprindelse, er nærmest værdiløse, hvis ikke deres påstande samtidig kan bekræftes fra anden side. Otters 
hemmelige kilde, hvis falske oplysninger var den vigtigste grund til alle ufomyterne, viste sig at være utroværdig. 
Faktisk må det største mysterium i sagen efterhånden siges at være denne kildes identitet og motiv til at bringe et 
sådant svindelnummer til torvs. 

Det blev meget tidligt påpeget, at der var ting i afskriften fra den hemmelige kilde, som ikke kunne stemme, men da 
malede ufomøllen allerede og var ikke til at stoppe. Tony Dodds påstande i bogen Alien Investigator, som også byggede 
på anonyme kilder, virker på baggrund af rapporten fra 1972 som ren fantasi. Hvis der i en ufohistorie gøres brug af 
anonyme kilder, og det gælder også i disse photoshop-tider for fotografier og film, bør det i sig selv være et 
advarselssignal. 


THE GREAT WAR AHNTVERSARY SPECIAL 


Desuden viser historien, hvor meget værd konspirationsteorier har som argument for bade 
det ene og det andet. At myndighederne skjuler sandheden, er i virkeligheden tit en dårlig 
undskyldning for ikke at levere varen, nemlig en fornuftig begrundelse for, at det, man siger, 
har grund i virkeligheden. 

Schaffner-sagen viser, at myndighederne meget vel kan have en grund til hemmeligholdelse, 
uden at det behøver indeholde en forudsætning om en hemmelig viden om aliens. Historien 
viser desuden, at alle disse informationer og argumenter fra myndigheder og eksperter 
absolut ingen betydning har for de ægte ufotroende. Tony Dodd, forklarede fx til Inside 
Out efter frigivelsen af rapporten: 

„Jeg tror aldrig, vi vil nå til bunds i, hvad der skete , for RAF ville aldrig indrømme , at en ufo 
kunne være involveret." 

Informationer fra modparten accepteres med andre ord kun så længe, de bekræfter det, man 
i forvejen tror på. Men historien viser også, at ufohistorier ikke er uden omkostninger. Der 
ligger rigtige menneskeskæbner bag. Som også Michael Schaffner i juli-nummeret af FlyPast 
Magazine forklarede, så havde uforygterne om hans far konsekvenser for familien. Den holdt sorgen i live hos de 
efterladte. Måske nogen burde skænke det en tanke, inden de næste gang sætter uforygter i omløb. 



Kilder: 

http://drdavidclarke.co.uk/2014/05/30/foxtrot-94-a-cold-war-mvsterv-solved . 

http://drdavidclarke.co.uk/national-archives-ufo-files-7/national-archives-ufo-files-3 . 

http://drdavidclarke.co.uk/secret-files/captain-schaffners-last-fliQht . 

www.bbc.co.uk/insideout/vorkslincs/seriesl/alien-abduction.shtml , 

www.amazon.co.uk/Alien-Investiqator-Britains-Leadinq-Detective/dp/0747222851 . 

http://proiectcamelot.org/iohn robie.html . 

www.voutube.com/watch?v=VEzv04yqzi8&list=PLvBe4Kmsl0 9vfCoTIVGQVaLqd9dmJQNZ 

www.teleqraph.co.uk/news/5031630/UFQ-files-USAF-pilots-death-explained.html 

www.crowdedskies.com/tonv dodd foxtrot94.htm og 

www.voutube.com/watch?v=fCOZBAiREOM . 



















Manden fra Mars 




Raymond Arthur Palmer (1910-1977). 


Af Kim Møller Hansen 

Bogen The Man from Mars er den velskrevne historie om det 
usædvanlige menneske Ray Palmer, der voksede op som en 
outsider. En voldsom trafikulykke som 7-årig og adskillige 
efterfølgende komplikationer og mislykkede operationer 
gjorde ham til en pukkelrygget krøbling på knapt 1 m og 25 
cm. I sine unge år frygtede han at blive en ulykkelig „ensom 
ulv 1 ', men han blev lykkeligt gift, fik tre børn og hans kvikke 
hoved, livlige fantasi, iværksættertrang og talent for at skrive 
gav ham en lang karriere som skribent og redaktør inden for 
science fiction, ligesom han kom til at præge ufomytens 
udvikling i dens tidlige år. 

Ray Palmer var en glødende science fiction-fan og udgav sit første science fiction-blad - The 
Comet - i maj 1930. I perioden 1938-49 var han redaktør for Amazing Stories. Bladet 
skrantede, da han overtog det, men han fik hurtigt vendt udviklingen og bjergtog det unge 
publikum. 

Forsiderne var altid et helt kapitel for sig og viste ofte meget unge og smukke kvinder som 
viljeløse ofre eller seje heltinder, og under alle omstændigheder iført så lidt tøj, at der ikke 
var overladt meget til fantasien. 

Palmers skribentvirksomhed og listen over de tidsskrifter, han stod bag, er meget 
omfattende. Han skrev under utallige pseudonymer, og blev især kendt for sin gode kontakt 
med læserne. Hans ledere og svar på læserbreve gav tusindvis af loyale læsere og skabte 
indimellem debat. Palmer kunne også være kontroversiel. Ikke mindst hans mange artikler 
om Shaver Mysteriet skilte vandene. 

Da Palmer i 1949 forlod Amazing Stories , opfandt han bladet Fate og tog hul på en ny æra 
med beretninger fra mystikkens verden og historier om ufoer eller flyvende tallerkener, der 
for Palmer var gådefulde og potentielt indbefattede noget dommedagsagtigt. 

I det første nummer af Fate var hovedhistorien Kenneth Arnolds nu klassiske ufooplevelse fra 
24. juni 1947. Palmer blev ven med Kenneth Arnold og fik ham involveret som efterforsker 
i Maurv Island-hændelsen . som viste sig at være et svindelnummer krydret med en tragisk 
flyulykke. Endelig forfattede Palmer og Arnold sammen bogen The Corning of the 
Saucers (1952). 


Nadis: 

Mars 


Ray 


Palmer's Amazing, Pulo 

Joumey ", 290 sider, 
illustreret, indbundet. 
Tarcher Penguin 2013 



Ray Palmer (i midten) fotograferet i 1939 sammen med to kolleger på bladhuset Ziff-Davis. 

I 1983 skrev forfatteren John Keel i en artikel, at Ray Palmer var „manden der opfandt de flyvende tallerkener". Fred 
Nadis mener, at det nok er at tage munden for fuld, men viser også i The Man from Mars, at Ray Palmer var meget 
aktiv i ufomytens barndom og med sine artikler i bl.a. tidsskrifterne Amazing Stories, Fate, Fiying Saucers From Other 
Worlds samt Fiying Saucers, The Magazine of Space Conquest var med til at forme folks opfattelse af ufooplevelser og 
holde liv i interessen for ufomyten i en periode, hvor det amerikanske flyvevåbens holdning til ufomyten blev stadigt 
mere skeptisk. 




















The COMING 

of the SAUCERS 



By Kenneth Arnold & Ray Palmer 


I første halvdel af 1950'erne blev der dannet mere end 150 kontaktperson-orienterede ufoklubber i USA. Mange af 
disse klubber tog med tiden form som flyvende tallerken-religioner eller sekter med kontaktpersoner som deres 
profeter og håb. Palmers tidsskrifter og bogforlag blev disse bevægelsers kanal ud til den store offentlighed. 



SPACE 



I 1976 besluttede Ray Palmer pga. svigtende helbred at slå tidsskrifterne „Search" og „Flying 
Saucers" sammen til et tidsskrift i stort format og ansatte James Obero til at redigere både 
„Flying Saucers" og „Space World Magazine". „Space World Magazine" blev grundlagt i 1960 
og i 1963 købt af Ray Palmer. Tidsskriftet eksisterede indtil december 1988. 

Fred Nadis har også skrevet bogen Wonder Shows: „ Performina 
Science. Maoic. and Religion in America" . 319 sider, illustreret, 
indbundet. Rutgers University Press 2005 - med det i 
ufosammenhæng meget interessante kapitel „Flying Saucers" om 
1950'ernes kontaktpersoner, new age-sammenkomsterne ved Giant 
Rock i Californien, filmen „The Day the Earth Stood Still"s 
indflydelse på George Adamskis beskrivelse af rumbrødrene, 
Gabriel Greens kampagne for at blive „Space Age President", Otis T. 
Carrs frienergimaskiner - og meget, meget mere. 


WONDER SHOWS 

Læs ufo-beretninger på www.ufo.dk 

Seneste indberetninger til SUFOI om ufo-oplevelser kan ses på www.ufo.dk under Observationer. 


Bliv medlem af SUFOI's Støttekreds 

i 2015 


- og vælg en bog 

Foreningen Skandinavisk UFO Information drives af frivillig og ulønnet arbejdskraft. Vores primære opgave er at give 
offentligheden seriøs information om ufomyten gennem ufo.dk og sekundært at registrere observationer af usædvanlige 
himmelfænomener. Du kan læse om SUFOI's formål og vision her . 

Du kan med et økonomisk bidrag på kr. 250 - og naturligvis gerne mere - gøre det muligt for os fortsat at drive ufo.dk 
og foretage undersøgelser af ufooplevelser. 

Vi håber, at rigtig mange vil fortsætte med at bakke op om vores arbejde ved at blive medlem af støttekredsen. 

Betaling kan foretages på girokonto 9 11 77 25 eller via netbank til konto 3113-9117725. Brug venligst kortkode 01 og 
anfør navn, adresse og bestillingsnummeret (fx B-075) på den ønskede, gratis titel. 

Som medlem af SUFOI's Støttekreds har du ingen forpligtelser over for foreningen. Støttebeløbet gælder for et år. 


UFO-Mail udgives af Skandinavisk UFO Information. 

© SUFOI 2014. Nyhedsmedierne kan, i henhold til ophavsretsloven og med tydelig kildeangivelse, bringe citater fra 
signerede artikler. Artikler må kun bringes i deres hele udstrækning efter skriftlig aftale med Skandinavisk UFO 
Information - SUFOI . Print og fotokopier af indhold fra UFO-Mail er belagt med Copydan-vederlag. 








